Rami Marjamäki

Eva Lintunen vaihtoi maalissa kuulumisia kilpailun johtajan Kari Jeskasen kanssa.

Kuusankoskelainen metsänomistaja Eva Lintunen on melkoinen teräsnainen. Ikävuosia on 96 kappaletta, mutta Lintunen pinkoi viime viikonloppuna pidetyissä metsätaidon SM-kisoissa muiden joukossa ja suoriutui 2,5 kilometrin maastoradasta ja 15 arviointitehtävästä mainiosti.

"Vielä jäi 15 minuuttia aikaa ylikin", hän iloitsi maalissa.

Lintunen sijoittui naisten sarjassa sijalle 33 ja pisteitä hän keräsi 140. Kisassa oli mukana 51 naista ja voitto heltisi 165 pisteellä.

Yli 60-vuotiaiden tulee suorittaa kilparata 110 minuutin kuluessa. Mikään läpijuoksu kilpailu ei kuitenkaan ole, sillä tehtävärasteilla pitää arvioida ja suorittaa päässälaskuja, jotta oikeat vastaukset selviävät. Tärkeimmässä eli leimaustehtävässä on merkittävä 70 puun joukosta, mitkä puut jätetään kasvamaan ja mitkä poistetaan. Ihan hetkessä ei sitäkään tehdä.

Viimeisen tehtävän kohdalla tikittää virallinen kisakello, josta kilpailija voi tarkistaa, kuinka nopeasti maaliin on rynnättävä. Lintusella ei viimeisen rastin jälkeen ollut hoppua, koska aika ei mennyt tiukille, mutta kyllä: välillä hän pisti Ellivuoren siirtymätaipaleilla juoksuksi.

Lintunen on henkeen ja vereen metsätaitokilpailija. SM-kisoja on järjestetty vuodesta 1989 lähtien ja väliin ovat häneltä jääneet vain kahdet kisat.

"Toisella kerralla silmä oli leikattu ja toisella kerralla olin hautajaisissa."

Metsätaitoilua Lintunen on harrastanut 1960-luvulta lähtien.

"Ostimme mieheni kanssa ensimmäisen metsäpalstan 1960-luvulla Mäntyharjulta. Mies olisi ostanut 2 000–3 000 hehtaaria, mutta minä toppuuttelin, että emme ehdi hoitamaan niin paljon."

Ennen metsänomistajan uraansa Lintunen oli sodan aikana rintamalottana töissä puhelinkeskuksessa muun muassa Valkjärvellä Karjalankannaksella. Ammatiltaan hän on käsityön opettaja.

Suurin osa hänen metsistään sijaitsee Kymenlaaksossa. Metsästä Lintunen ja hänen miehensä innostuivat alun perin puutarhaharrastuksen kautta. Metsä vei kuitenkin mennessään.

"Kävimme vielä eläkkeellä kaksivuotisen metsäkoulunkin."

Hän korostaa olevansa täysin kaupunkilainen, mutta niin vain metsäopit ovat kiinnostaneet. Hänen paras sijoituksensa SM-metsätaitokisoissa on ollut neljäs sija.

Konkarit menestyivät metsätaidon SM-kisoissa